<p>Voksne er hjertelig velkomne til å delta på JUBA-leirer, selv om hovedmålgruppa åpenbart er barn. Ja, JUBA-leirene er bare mulig å gjennomføre hvis vi har en bra gruppe med voksne til stede.</p>
<p>Vi bruker å være 30-50 voksne på en leir av typen KREATIV 2015. Noen kommer som ledere for lokale grupper. Noen har med egne barn og deres kamerater. Noen er med som gjester og gode medhjelpere. Og så er vi noen som sitter i leirkomiteen og er ansvarlige for at hele programmet blir gjennomført etter planen; med mat, aktiviteter, teltleir, underholdning og alt som skal til.</p>
<p><img src="images/Grethe%20deler%20ut%20800p.jpg" border="0" width="400" style="border: 0; float: right;" />Uansett hvorfor vi kommer på leiren så har vi et med-ansvar som voksne. Vi skal sikre at alle de unge deltakerne får et trygt og trivelig opphold på KREATIV 2015! Ser vi et barn som trenger hjelp av voksne i en eller annen situasjon, stiller vi opp som best vi kan. Ofte er det nok å slå av en liten hyggelig prat og finne ut hva som skjer. Noen ganger må vi finne mer konkrete løsninger, kanskje sammen med andre voksne.</p>
<p>Ansvaret som voksne bærer vi alltid med oss denne uka. Men først og fremst byr en JUBA-leir på veldig mange hyggelige opplevelser for oss som er voksne. Det er en skikkelig vitaminpille å få være sammen med en stor flokk barn som trives, opplever, utforsker verden og utvikler seg.</p>
<p>Leiruka er hektisk. En JUBA-leir er en dugnadsinnsats. Vi voksne deler på oppgavene underveis, og barna blir også involvert. Da får alle litt å gjøre, samtidig som alle får en sjanse til å puste ut innimellom. Det er en hel rekke praktiske oppgaver som alle voksne bidrar til å løse: Matutdeling, lede aktiviteter, gå nattevakt, stå i kiosken, badevakt, dømme fotballkamper osv.</p>
<p>Hver kveld, etter at barna er i soveposene, samles de voksne på leiren til en avslutning på dagen, et ledermøte. Der snakker vi om det som har skjedd, finner løsninger på problemer som har oppstått, planlegger neste dag og fordeler oppgaver. Kombinert med kaffe, te og en kakebit eller en vaffel. En liten hyggetime for voksne etter dagens innsats.</p>